## Odluka o provođenju međunarodnih mjera ograničavanja utvrđenih Odlukom Vijeća Europske unije 2011/273/ZVSP u odnosu na Sirijsku Arapsku Republiku

### NN 80/2011 (13.7.2011.), Odluka o provođenju međunarodnih mjera ograničavanja utvrđenih Odlukom Vijeća Europske unije 2011/273/ZVSP u odnosu na Sirijsku Arapsku Republiku

VLADA REPUBLIKE HRVATSKE

1713

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2011. godine donijela

ODLUKU

O PROVOĐENJU MEĐUNARODNIH MJERA OGRANIČAVANJA UTVRĐENIH ODLUKOM VIJEĆA EUROPSKE UNIJE 2011/273/ZVSP U ODNOSU NA SIRIJSKU ARAPSKU REPUBLIKU

I.

Ovom Odlukom provode se međunarodne mjere ograničavanja s obzirom na stanje u Sirijskoj Arapskoj Republici (u daljnjem tekstu: Sirija), utvrđene Odlukom Vijeća Europske unije 2011/273/ZVSP, od 9. svibnja 2011. godine, kojoj se Republika Hrvatska pridružila u sklopu suradnje s Europskom unijom u području Zajedničke vanjske i sigurnosne politike Europske unije.

II.

Državljanima Republike Hrvatske zabranjeno je Siriji prodavati, isporučivati, prevoziti ili izvoziti oružje i pripadajući materijal svih vrsta, uključujući oružje i streljivo, vojna vozila i opremu, paravojnu opremu i njihove rezervne dijelove, kao i opremu koja bi se mogla upotrijebiti za unutarnju represiju; to je zabranjeno činiti i s teritorija Republike Hrvatske ili uz korištenje plovila ili zrakoplova pod hrvatskom zastavom, neovisno o tome potječu li navedeni proizvodi s teritorija Republike Hrvatske ili ne.

Zabranjeno je:

(a) pružanje izravne ili neizravne tehničke pomoći, posredničkih usluga ili drugih usluga u vezi s predmetima iz stavka 1. ove točke ili u vezi s nabavom, proizvodnjom, održavanjem i uporabom tih predmeta bilo kojoj fizičkoj ili pravnoj osobi, subjektu ili tijelu u Siriji ili za uporabu u Siriji;

(b) izravno ili neizravno financiranje ili pružanje financijske pomoći u vezi s predmetima iz stavka 1. ove točke, posebno uključujući donacije, zajmove i osiguranje izvoznih kredita, za bilo kakvu prodaju, isporuku, prijenos ili izvoz takvih proizvoda, ili za pružanje s tim povezane tehničke pomoći, posredničkih usluga ili drugih usluga bilo kojoj osobi, subjektu ili tijelu u Siriji ili za uporabu u Siriji;

(c) svjesno i namjerno sudjelovanje u aktivnostima čija je namjena ili posljedica izbjegavanje mjera iz točaka (a) i (b).

III.

Točka II. ne primjenjuje se na:

(a) isporuke i tehničku pomoć namijenjenu isključivo potpori ili uporabi od strane UNDOF-a (United Nations Disengagement Observer Force);

(b) prodaju, isporuku, prijenos ili izvoz nesmrtonosne vojne opreme ili opreme koja bi se mogla upotrijebiti za unutarnju represiju, namijenjene isključivo za humanitarne ili zaštitne svrhe, te za programe izgradnje institucija Ujedinjenih naroda i Europske unije, odnosno za operacije upravljanja krizama Europske unije ili Ujedinjenih naroda;

(c) prodaju, isporuku, prijenos ili izvoz nebojnih vozila koja su proizvedena ili opremljena materijalima za balističku zaštitu i namijenjena isključivo zaštiti osoblja Europske unije i njezinih država članica u Siriji;

(d) pružanje tehničke pomoći, posredničkih usluga i drugih usluga koje se odnose na tu opremu ili takve programe i operacije;

(e) financiranje i pružanje financijske pomoći u vezi s tom opremom ili takvim programima i operacijama;

pod uvjetom da je Ministarstvo gospodarstva, rada i poduzetništva unaprijed odobrilo takav izvoz i pomoć.

Točka II. ne primjenjuje se na zaštitnu odjeću, uključujući zaštitne prsluke i vojne kacige, koje isključivo za svoju osobnu uporabu u Siriju privremeno izvozi osoblje Ujedinjenih naroda, osoblje Europske unije ili njezinih država članica, predstavnici medija te humanitarni i razvojni djelatnici i s njima povezane osobe.

IV.

Zabranjuje se:

(a) izravna ili neizravna prodaja, isporuka, prijenos ili izvoz opreme s popisa u Prilogu II. ove Odluke, koja bi se mogla upotrijebiti za unutarnju represiju, neovisno o tome potječe ili iz Republike Hrvatske ili ne, bilo kojoj osobi, subjektu ili tijelu u Siriji ili za uporabu u Siriji;

(b) svjesno i namjerno sudjelovanje u aktivnostima čija je svrha ili učinak zaobići zabrane iz točke (a).

Stavak 1. ove točke ne primjenjuje se na zaštitnu odjeću, uključujući i zaštitne prsluke i kacige, koje isključivo za svoju osobnu uporabu u Siriju privremeno izvozi osoblje Ujedinjenih naroda, osoblje Europske unije ili njezinih država članica, predstavnici medija ili humanitarni i razvojni djelatnici te s njima povezane osobe.

Iznimno od stavka 1. ove točke, Ministarstvo gospodarstva, rada i poduzetništva može pod uvjetima koje smatra primjerenima odobriti prodaju, isporuku, prijenos ili izvoz opreme koja bi se mogla upotrijebiti za unutarnju represiju, ukoliko je utvrdilo da je takva oprema namijenjena isključivo za humanitarne ili zaštitne svrhe.

V.

Zabranjuje se:

(a) pružanje izravne ili neizravne tehničke pomoći u vezi s robom i tehnologijom navedenom u Prilogu IV. (Popis robe vojne namjene) Uredbe o određivanju robe koja se izvozi i uvozi na temelju dozvola (Narodne novine, broj 77/2010) ili u vezi s dobavom, proizvodnjom, održavanjem i uporabom robe sadržane u tom popisu, bilo kojoj osobi, subjektu ili tijelu u Siriji ili za uporabu u Siriji;

(b) pružanje izravne ili neizravne tehničke pomoći ili posredničkih usluga u vezi s opremom koja bi se mogla upotrijebiti za unutarnju represiju i navedena je u Prilogu II. ove Odluke, bilo kojoj osobi, subjektu ili tijelu u Siriji ili za uporabu u Siriji;

(c) izravno ili neizravno financiranje ili pružanje financijske pomoći u vezi s robom i tehnologijom navedenima u stavku 1(a) ove točke ili u Prilogu II. ove Odluke, posebno uključujući donacije, zajmove i osiguranje izvoznih kredita, za bilo kakvu prodaju, nabavu, prijenos ili izvoz takvih proizvoda, ili za bilo kakvo pružanje s tim povezane tehničke pomoći bilo kojoj osobi, subjektu ili tijelu u Siriji ili za uporabu u Siriji;

(d) svjesno i namjerno sudjelovanje u aktivnostima čija je namjena ili posljedica izravno ili neizravno izbjegavanje mjera iz točaka (a) do (c).

Iznimno od stavka 1. ove točke, navedene zabrane ne primjenjuju se na pružanje tehničke pomoći, financiranja i financijske pomoći koje se odnose na:

– tehničku pomoć namijenjenu isključivo potpori UNDOF-u (United Nations Disengagement Observer Force);

– nesmrtonosnu vojnu opremu, ili opremu koja bi se mogla upotrijebiti za unutarnju represiju, namijenjenu isključivo za humanitarne svrhe ili zaštitnu uporabu ili za programe izgradnje institucija Ujedinjenih naroda i Europske unije, ili za operacije upravljanja krizama Europske unije ili Ujedinjenih naroda; ili

– nebojna vozila opremljena materijalima za balističku zaštitu i namijenjena isključivo zaštiti osoblja Europske unije i njezinih država članica u Siriji;

pod uvjetom da je takvu aktivnost odobrilo Ministarstvo gospodarstva, rada i poduzetništva.

VI.

Republika Hrvatska zabranjuje ulazak na svoj teritorij ili prijelaz preko njega osobama koje su odgovorne za nasilnu represiju prema civilnom stanovništvu u Siriji i s njima povezanim osobama, navedenima u Prilogu I. ove Odluke.

Nadležno će državno tijelo dozvoliti izuzetak od stavka 1. ove točke, tj. odobriti ulazak osobama s popisa navedenog u Prilogu I. ove Odluke na teritorij Republike Hrvatske ili prijelaz preko njena teritorija u slučajevima kad je to opravdano iz humanitarnih razloga, a pogotovo u funkciji političkog dijaloga koji promiče demokraciju, ljudska prava i vladavinu prava u Siriji.

Nadležno će tijelo o izdanom odobrenju obavijestiti Ministarstvo vanjskih poslova i europskih integracija.

VII.

Zamrzavaju se sva financijska sredstva i druga imovina koja pripada, koja je u vlasništvu, s kojom raspolažu ili je nadziru osobe odgovorne za nasilnu represiju prema civilnom stanovništvu u Siriji, fizičke ili pravne osobe i s njima povezani subjekti, navedeni u Prilogu I. ove Odluke.

Zabranjeno je izravno ili neizravno stavljanje na raspolaganje financijskih sredstava fizičkim ili pravnim osobama ili subjektima ili u korist fizičkih ili pravnih osoba ili subjekata navedenih u Prilogu I. ove Odluke.

U iznimnim slučajevima nadležna tijela Republike Hrvatske mogu odobriti odgovarajuća odstupanja od stavka 1. ove točke, u skladu sa zakonom.

VIII.

Za provedbu ove Odluke nadležna su tijela državne uprave i tijela s javnim ovlastima te druge pravne ili fizičke osobe u okviru svoje nadležnosti, a u skladu s člankom 10. Zakona o međunarodnim mjerama ograničavanja, te sukladno Odluci o načinu provođenja međunarodnih mjera ograničavanja raspolaganja imovinom, klase: 004-01/11-01/06, urbroja: 5030109-11-1, od 8. travnja 2011. godine.

IX.

Prilozi I. i II. sastavni su dio ove Odluke.

Svaka daljnja promjena u prilozima ažurirat će se putem mrežne stranice Ministarstva vanjskih poslova i europskih integracija (http://mvpei.hr/sankcije).

X.

Ova Odluka stupa na snagu danom objave u »Narodnim novinama«.

Klasa: 004-01/11-01/14

Urbroj: 5030106-11-1

Zagreb, 1. srpnja 2011.

Predsjednica
Jadranka Kosor, dipl. iur., v. r.

PRILOG I.

Popis osoba i subjekata iz točaka VI. i VII.

|  |  |  |  |  |
| --- | --- | --- | --- | --- |
|  | Ime i prezime | Informacije o identitetu | Razlozi | Datum uključivanja u popis |
| 1. | Maher Al-Assad | Rođen 8. prosinca 1967.; diplomatska putovnica br. 4138 | Zapovjednik 4. divizije Oružanih snaga, član Središnjeg zapovjedništva stranke Baas, važan član Republikanske garde; glavni nadziratelj nasilnog postupanja prema prosvjednicima. | 9. 5. 2011. |
| 2. | Ali Mamlouk | Rođen 19. veljače 1946. u Damasku; diplomatska putovnica br. 983 | Načelnik Opće obavještajne službe; čelnik sirijske obavještajne službe od 2005.; uključen u nasilno postupanje prema prosvjednicima. | 9. 2. 2011. |
| 3. | Mohammad Ibrahim Al-Chaar |  | Ministar unutarnjih poslova u vladi; uključen u nasilno postupanje prema prosvjednicima. | 9. 5. 2011. |
| 4. | Atef Najib |  | Bivši načelnik za političku sigurnost u Deri; uključen u nasilno postupanje prema prosvjednicima. | 9. 5. 2011. |
| 5. | Hafez Makhlouf | Rođen 2. travnja 1971. u Damasku; diplomatska putovnica br. 2246 | Brigadir i načelnik u Općoj obavještajnoj upravi, podružnica Damask; blizak Maheru al-Assadu; uključen u nasilno postupanje prema prosvjednicima. | 9. 5. 2011. |
| 6. | Mohammed Dib Zeitoun |  | Načelnik za političku sigurnost; uključen u nasilno postupanje prema prosvjednicima. | 9. 5. 2011. |
| 7. | Amjad Al-Abbas |  | Načelnik za političku sigurnost u Banyasu, uključen u nasilno postupanje prema prosvjednicima u Baidi. | 9. 5.2011. |
| 8. | Rami Makhlouf | Rođen 10. srpnja 1969. u Damasku, putovnica br. 454224 | Sirijski poslovni čovjek. Partner Mahera al-Assada; financira režim, čime omogućuje nasilno postupanje prema prosvjednicima. | 9. 5. 2011. |
| 9. | Abd Al-Fatah Qudsiyah |  | Načelnik sirijske Vojne obavještajne službe i kao takav uključen u represiju prema civilnom stanovništvu. | 9. 5. 2011. |
| 10. | Jamil Hassan |  | Načelnik sirijske Zrakoplovne obavještajne službe i kao takav uključen u represiju prema civilnom stanovništvu. | 9. 2. 2011. |
| 11. | Rustum Ghazali |  | Ravnatelj sirijske Vojne obavještajne službe, podružnica okolica Damaska i kao takav uključen u represiju prema civilnom stanovništvu. | 9. 2. 2011. |
| 12. | Fawwaz Al-Assad |  | Uključen u represiju prema civilnom stanovništvu kao pripadnik milicije Shabiha. | 9. 2. 2011. |
| 13. | Mundir Al-Assad |  | Uključen u represiju prema civilnom stanovništvu kao pripadnik milicije Shabiha. | 9. 2. 2011. |

PRILOG II.

Popis opreme iz točke IV. koja bi se mogla upotrijebiti za unutarnju represiju

1. Sljedeće vatreno oružje, streljivo i pripadajući pribor:

1.1 Vatreno oružje koje nije uključeno u Prilog IV (Popis robe vojne namjene) Uredbe o određivanju robe koja se izvozi i uvozi na temelju dozvola;

1.2 Streljivo posebno dizajnirano za vatreno oružje iz točke 1.1 i za njega posebno dizajnirane komponente;

1.3 Ciljnici za oružje koji nisu uključeni u Prilog IV (Popis robe vojne namjene) Uredbe o određivanju robe koja se izvozi i uvozi na temelju dozvola.

2. Bombe i granate koje nisu uključene u Prilog IV (Popis robe vojne namjene) Uredbe o određivanju robe koja se izvozi i uvozi na temelju dozvola.

3. Sljedeća vozila:

3.1 Vozila opremljena vodenim topovima, posebno dizajnirana ili modificirana za nadziranje nemira;

3.2 Vozila posebno dizajnirana ili tako modificirana da ih je moguće elektrificirati radi odvraćanja napadača;

3.3 Vozila posebno dizajnirana ili modificirana za uklanjanje barikada, uključujući i građevinsku opremu s balističkom zaštitom;

3.4 Vozila posebno dizajnirana za prijevoz ili premještaj zatvorenika i/ili pritvorenika;

3.5 Vozila posebno dizajnirana za postavljanje pokretnih prepreka;

3.6 Komponente za vozila iz točaka 3.1 do 3.5, posebno dizajnirane za nadziranje nemira.

Napomena 1.: Ova točka ne obuhvaća vozila posebno dizajnirana za gašenje požara.

Napomena 2.: Za potrebe točke 3.5 izraz ‘vozila’ uključuje i prikolice.

4. Sljedeće eksplozivne tvari i pripadajuća oprema:

4.1. Oprema i uređaji posebno dizajnirani za pokretanje eksplozija pomoću električnih ili neelektričnih sredstava, uključujući i naprave za paljenje, detonatore, upaljače, pojačivače i detonirajući štapin, te za njih posebno dizajnirane komponente; osim onih koji su posebno dizajnirani za određenu komercijalnu upotrebu i zajedno s eksplozivnim sredstvima uzrokuju pokretanje ili djelovanje druge opreme ili uređaja čije funkcija nije uzrokovanje eksplozija (npr. inflatori zračnih jastuka u automobilima, prednaponska zaštita pokretača naprava za gašenje požara raspršenom vodom);

4.2 Eksplozivni naboji s linearnim reznim učinkom koji nisu uključeni u Prilog IV (Popis robe vojne namjene) Uredbe o određivanju robe koja se izvozi i uvozi na temelju dozvola;

4.3 Ostali eksplozivi koji nisu uključeni u Prilog IV (Popis robe vojne namjene) Uredbe o određivanju robe koja se izvozi i uvozi na temelju dozvola:

(a) amatol;

(b) nitroceluloza (s udjelom dušika većim od 12,5%);

(c) nitroglikol;

(d) pentaeritritol tetranitrat (PETN)

(e) pikril klorid;

(f) 2,4,6-trinitrotoluen (TNT).

5. Sljedeća zaštitna oprema koja nije uključena u Prilog IV (Popis robe vojne namjene) Uredbe Vlade Republike Hrvatske o određivanju robe koja se izvozi i uvozi na temelju dozvola:

5.1 Tjelesni prsluci koji su neprobojni i/ili osiguravaju zaštitu od uboda;

5.2 Neprobojne zaštitne kacige, policijske kacige, policijski štitovi i neprobojni štitovi.

Napomena: Ova točka ne obuhvaća:

– opremu posebno dizajniranu za sportske aktivnosti;

– opremu posebno dizajniranu za zahtjeve sigurnosti na radnom mjestu.

6. Simulatori za obuku u korištenju vatrenog oružja, osim onih koji su uključeni u Prilog IV (Popis robe vojne namjene) Uredbe o određivanju robe koja se izvozi i uvozi na temelju dozvola.

7. Oprema za noćno opažanje, termovizijska oprema i cijevi za pojačanje slike, osim onih koji su uključeni u Prilog IV (Popis robe vojne namjene) Uredbe o određivanju robe koja se izvozi i uvozi na temelju dozvola.

8. Oštra bodljikava žica.

9. Vojni noževi, borbeni noževi i bajoneti s oštricom duljom od 10 cm.

10. Proizvodna oprema posebno dizajnirana za predmete navedene u ovom popisu.

11. Posebna tehnologija za razvoj, proizvodnju ili korištenje predmeta navedenih u ovom popisu.

Odluka, NN 80/2011-1713